23 वार्डों में कच्चे शौचालय की सूची बनेगी, दल गठित, होगी कार्रवाई
सर्वे के लिए नपा सीएमओ ने 3 दल गठित किए, 15 दिन में तैयार होगी सूची
भास्कर संवाददाता | श्योपुर
शहर के अधिकतर वार्डों में बने अधिकांश मकान में कच्चे शौचालयों का उपयोग किया जा रहा है। सेप्टिक टैंक की गंदगी खुली नालियों में बहाई जा रही है। जिससे बीमारी फैल रही हैं। कच्चे शौचालयों को लेकर नगर पालिका सख्त कदम उठा रही है। शहर के सभी 23 वार्डों में कच्चे शौचालयों का सर्वे कराने के लिए नगर पालिका सीएमओ ने तीन दल गठित कर दिए हैं। इनमें 8-8 लोगों को शामिल किया है। ये दल वार्डों में घर-घर जाकर देखेंगे कि किस के यहां कच्चा शौचालय है। कच्चा शौचालय मिलने पर संबंधित घर के मुखिया का नाम दर्ज कर सूची में शामिल किया जाएगा। दल 15 दिन में सर्वे पूरा करेंगे। इसके बाद कच्चे शौचालय सूची को एसडीएम न्यायालय में कार्रवाई के लिए भेजा जाएगा। जहां न्यूसेंस की कार्रवाई की जा सकेगी।
hin_Deva hin_Deva san_Deva hin_Deva